Eiropas Parlamenta Rezolūcija ar komentāriem, kuri ir neatņemama daļa no lēmuma par Eiropas Savienības 2004. finanšu gada vispārējā budžeta izpildes apstiprināšanu, V iedaļa – Revīzijas palāta



Oficiālais Vēstnesis L 340 , 06/12/2006 Lpp. 0037 - 0039



Eiropas Parlamenta Rezolūcija ar komentāriem, kuri ir neatņemama daļa no lēmuma par Eiropas Savienības 2004. finanšu gada vispārējā budžeta izpildes apstiprināšanu, V iedaļa – Revīzijas palāta EIROPAS PARLAMENTS, - ņemot vērā Eiropas Savienības 2004. finanšu gada vispārējo budžetu [1], - ņemot vērā Eiropas Kopienu 2004. finanšu gada galīgos pārskatus – III sējums (N6-0027/2005 – C6-0361/2005), - ņemot vērā Revīzijas palātas gada pārskatu par 2004. finanšu gadu un to iestāžu atbildes, kurās veikta revīzija [2], - ņemot vērā deklarāciju par pārskatu ticamību un pakārtoto darījumu likumību un pareizību [3], kuru Revīzijas palāta ir sniegusi saskaņā ar EK līguma 248. pantu, - ņemot vērā Padomes 2006. gada 14. marta ieteikumu (5971/2006 – C6-0092/2006), - ņemot vērā EK līguma 272. panta 10. punktu, kā arī 275. un 276. pantu, - ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [4],un jo īpaši tās 50., 86., 145., 146. un 147. pantu, - ņemot vērā 1977. gada 21. decembra Finanšu regulu [5], ko piemēro Eiropas Kopienu vispārējam budžetam, - ņemot vērā Reglamenta 71. pantu un V pielikumu, - ņemot vērā Budžeta kontroles komitejas ziņojumu (A6-0113/2006), 1. atzīmē, ka 2004. gadā Revīzijas palāta pārvaldīja budžetu EUR 96925410 apmērā un tā izmantošanas līmenis bija 81,5 %; 2. atgādina, ka 2004. gadā Revīzijas palātas pārskatus revidēja ārējs uzņēmums KPMG [6], kas secināja: "Uzskatām, ka (..) uzskaites dati un finanšu pārskati saskaņā ar Finanšu regulu, tās īstenošanas kārtību, vispārpieņemtiem grāmatvedības principiem un Eiropas Revīzijas palātas iekšējiem noteikumiem ticami atspoguļo Eiropas Revīzijas palātas aktīvus un finanšu stāvokli 2004. gada 31. decembrī, kā arī saimnieciskās darbības rezultātu un ieņēmumus un izdevumus minētajā datumā slēgtajā finanšu gadā."; 3. ar interesi atzīmē Revīzijas palātas revidenta KPMG sniegtā apliecinājuma [7] noteikumus, ar ko pirmo reizi pievērš uzmanību "informācijai, kas sniegta finanšu pārskatu pielikuma 1. piezīmē, kur precizēts, ka saskaņā ar 12. grāmatvedības standartu ("Darbinieku pabalsti"), kas tika pieņemts 2004. gada 28.decembrī ar Komisijas grāmatveža lēmumu, ievērojot 133. pantu Finanšu regulā, ko piemēro Eiropas Kopienu vispārējam budžetam, 2004. gada 31. decembrī pirmo reizi Palāta reģistrēja uzkrājumu savu locekļu pensijām kopā ar ilgtermiņa prasījumu dalībvalstīm par summu EUR 43689621. Uzkrājuma apmēru aprēķināja, pamatojoties uz Eiropas Komisijas veikto aktuāranalīzi."; 4. atzīmē, ka Revīzijas palātas vadības ēkas Luksemburgā piebūvi sāka būvēt 2001. gadā, bet darbinieki jaunajās telpās sāka strādāt jau 2003. gada oktobrī, t.i., pirms paredzētā termiņa 2004. gada jūnijā; atzīmē arī, ka šā projekta pārskatus drīzumā slēgs un pienācīgā laikā sniegs pilnīgu ziņojumu budžeta lēmējinstitūcijai; 5. turklāt atzīmē, ka KPMG revīzijas ziņojumā pie ārpusbilances saistībām ir atsauce uz Revīzijas palātas apņemšanos pirkt zemi jauna paplašināšanās projekta (K3 projekta) īstenošanai; atzīmē, ka K3 projekts ir paredzēts, lai Revīzijas palāta spētu nodrošināt telpas jauniem darbiniekiem sakarā ar plānoto Bulgārijas, Rumānijas un vēl vienas citas valsts pievienošanos ES, un tā paredzētās izmaksas (2003. gada aprīļa cenās) ir EUR 26450000 [8]; atzīmē Revīzijas palātas vēlmi "plašāk sadalīt ar šādu projektu saistītos riskus, lai galu galā šie riski tik lielā mērā nav jāsedz Eiropas nodokļu maksātājiem"; lūdz, lai to informē par to, kā šo mērķi sasniegs, it īpaši attiecībā uz finansiālo atbildību par izmaksu limitu pārsniegumu; 6. atbalsta regulāru uzaicinājumu uz konkursu izsludināšanu, lai izraudzītos ārēju Revīzijas palātas pārskatu revidentu, tomēr pauž bažas, ka iespējamo ārējo revidentu vidū dominē mazs skaits lielu revīzijas uzņēmumu Luksemburgā un citviet; aicina īstenot tādu ārējo revidentu konkursa procedūru, kas būtu pārredzama, taisnīga un skaidri saprotama Parlamentam; 7. konstatē, ka pēc pēdējās paplašināšanās 2004. gadā un Revīzijas palātas locekļu skaita palielināšanās līdz 25, Revīzijas palāta ir pārveidojusi savu struktūru, izveidojot četras revīzijas grupas un koordinācijas grupu; apšauba, vai 25 locekļu un to biroju darbam pakārtotā struktūra ir iespējami efektīvākā; aicina Revīzijas palātu izvērtēt iespēju samazināt Palātas locekļu skaitu līdz vienai trešdaļai dalībvalstu skaita; 8. atgādina par viedokli, ko izteikusi Apvienotās Karalistes Lordu palātas Īpašā komiteja Eiropas Savienības lietās saistībā ar sarunām par Konvenciju par Eiropas nākotni: "Revīzijas palātas pašreizējā struktūra, kas paredz 15 vienāda statusa locekļu sastāvu, pa vienam no katras dalībvalsts, un darbojas kā kolēģija, ir jāmaina un līdz ar paplašināšanos būs jāmaina. Palāta, ko veido 20 pilna laika locekļi ar izpildvaras funkcijām, būs smagnēja, gausa un neefektīva. Priekšlikums izveidot iekšēju "palātu" sistēmu, kas jēdzieniski ir iekļauts Nicas līgumā, šķiet, ir tikai mehānisms, kā nodrošināt visiem Revīzijas palātas locekļiem darbu, taču neuzlabos efektivitāti un nav pietiekami radikāls, lai atrisinātu šo problēmu."; 9. atgādina, ka Revīzijas palātas priekšsēdētājs Hubert Weber savā runā 2005. gada 14. novembrī Strasbūrā Budžeta kontroles komitejai paziņoja, ka Revīzijas palāta veic pašvērtējumu attiecībā uz savu struktūru un darba metodēm, kam sekos speciālistu veikta salīdzinoša pārskatīšana; izsaka cerību, ka pirms nākamās paplašināšanās izdosies izstrādāt racionālāku Revīzijas palātas struktūru; 10. ierosina, ka šajā Revīzijas palātas darba metožu izvērtējumā kā vienu no iespējamiem risinājumiem varētu iekļaut Lordu palātas priekšlikumu aizstāt pašreizējo struktūru ar "augstas kvalifikācijas galveno izpildpersonu, kam palīdz pieredzējušu revidentu personāls un kas sniedz pārskatu par savu darbību visu dalībvalstu pārstāvju veidotai nepilna laika padomei bez izpildvaras funkcijām"; 11. atzinīgi vērtē to, ka budžeta izpildes apstiprinātājai iestādei nodod gada darbības pārskatu un deleģētā kredītrīkotāja parakstītu deklarāciju; 12. izsaka pateicību par budžeta izpildes apstiprinātājai iestādei nodoto gada pārskatu par iekšējo revīziju, bet izsaka nožēlu, ka, neskatoties uz Parlamenta 2005. gada 12. aprīļa rezolūcijas [9] 15. punktā izteikto lūgumu, šis vienu lappusi garais pārskats nesniedz skaidru priekšstatu par pašreizējo kontroles vidi; 13. atgādina, ka tas 2005. gada 27. oktobra rezolūcijā [10] attiecībā uz Revīzijas palātas locekļu izmantošanai paredzētajām automašīnām aicina Revīzijas palātu līdz 2005. gada 1. novembrim grozīt 2004. gada 15. jūnija administratīvo lēmumu tādā veidā, lai dienesta automašīnu personīga izmantošana nebūtu atļauta; 14. aicina Revīzijas palātu apsvērt tās locekļu finansiālo interešu deklarāciju publicēšanu Palātas tīmekļa vietnē, tādējādi dodot ieguldījumu ES iestāžu labākas pārredzamības nodrošināšanā; uzskata, ka pārredzamību uzlabotu tas, ja plašāku sabiedrību informētu par Padomes Regulu (EEK, Euratom, EOTK) Nr. 2290/77 par Revīzijas palātas locekļu atalgojumu [11], to, iespējams, publicējot Revīzijas palātas tīmekļa vietnē; 15. atgādina, ka pēc OLAF veiktās izmeklēšanas Luksemburgas Lielhercogistes tiesās jau krietnu laiku nav pabeigta tiesvedība pret bijušo Revīzijas palātas locekli; izsaka nožēlu, ka pārāk bieži galīgie ziņojumi par šādu lietu iznākumu, ko OLAF nosūta dalībvalstu iestādēm, tiek vienkārši nodoti arhīvā un to sakarā netiek veikti nekādi turpmāki pasākumi; uzskata, ka tiesvedības novilcināšana nav pieņemams veids, kā rīkoties iespējami mulsinošu lietu sakarā; rūpīgi sekos, kā noritēs Luksemburgas tiesu iestāžu noklausīšanās minētajā lietā. [1] OV L 53, 23.2.2004. [2] OV C 301, 30.11.2005., 1. lpp. [3] OV C 301, 30.,11.,2005., 9. lpp. [4] OV L 248, 16.9.2002., 1. lpp. [5] OV L 356, 31.12.1977., 1. lpp. [6] Ārējā revidenta ziņojums par Revīzijas palātas pārskatiem par 2004. finanšu gadu (OV C 299, 29.11.2005., 1. lpp.). [7] Ārējā revidenta ziņojums par Revīzijas palātas pārskatiem par 2004. finanšu gadu (OV C 299, 29.11.2005., 1. lpp.). [8] Avots: Revīzijas palātas ēku politika, pārskats un projekta izpilde, 2003. gada septembris. [9] OV L 196, 27.7.2005., 47. lpp. [10] Pieņemtie teksti, P6_TA(2005)0410. [11] OV L 268, 20.10.1977., 1. lpp. Regulā jaunākie grozījumi izdarīti ar Regulu (EK, Euratom) Nr. 1293/2004 (OV L 243, 15.7.2004., 26. lpp.). --------------------------------------------------